**«Кыргыз Республикасынын Өкмөтүнүн 2014-жылдын 3-июнундагы № 303 «Аткаруу бийлигинин органдары, алардын түзүмдүк бөлүнүштөрү жана ведомстволук мекемелери тарабынан жеке жана юридикалык жактарга берилүүчү мамлекеттик кызмат көрсөтүүлөрдүн стандарттарын бекитүү жөнүндө» токтомуна өзгөртүүлөрдү киргизүү тууралуу» Кыргыз Республикасынын Министрлер Кабинетинин токтомунун долбооруна**

**НЕГИЗДЕМЕ-МААЛЫМ КАТ**

**1. Максаты жана милдеттери**

Бул долбоордун максаты жана милдети Кыргыз Республикасында милдеттүү медициналык камсыздандыруу боюнча төгүмдөрдү өз алдынча төлөгөн адамдар үчүн Милдеттүү медициналык камсыздандыруу полисин (MМК полиси) тариздөө жана берүү боюнча жарандарга жана юридикалык жактарга көрсөтүлүүчү мамлекеттик кызмат көрсөтүүлөрдүн сапатын жана жеткиликтүүлүгүн жогорулатуу болуп эсептелет.

**2. Баяндоочу бөлүк**

Кыргыз Республикасынын Министрлер Кабинетинин ушул токтом долбоору менен Кыргыз Республикасынын Өкмөтүнүн 2014-жылдын 3-июнундагы № 303 «Аткаруу бийлигинин органдары, алардын түзүмдүк бөлүнүштөрү жана ведомстволук мекемелери тарабынан жеке жана юридикалык жактарга берилүүчү мамлекеттик кызмат көрсөтүүлөрдүн стандарттарын бекитүү жөнүндө» токтомуна өзгөртүүлөрдү киргизүү сунушталат.

Мурдараак 2021-жылдын 11-мартында Кыргыз Республикасынын Өкмөтүнүн № 89 «Кыргыз Республикасынын Өкмөтүнүн медициналык камсыздандыруу жаатындагы айрым чечимдерине өзгөртүүлөрдү киргизүү тууралуу» токтому кабыл алынган. Кыргыз Республикасынын Өкмөтүнүн бул токтому менен Кыргыз Республикасынын Өкмөтүнүн 2012-жылдын 28-февралындагы № 151 «Милдеттүү медициналык камсыздандыруу полиси жөнүндө жобону бекитүү тууралуу» токтому менен бекитилген Милдеттүү медициналык камсыздандыруу полиси жөнүндө жобого өзгөртүүлөр киргизилген.

Жогоруда аталган Жобонун 1-пунктуна ылайык ММК Полиси - милдеттүү медициналык камсыздандыруу системасында ишке ашырылуучу мамлекеттик программалар боюнча ММК фонду менен келишим боюнча иштеген саламаттык сактоо уюмдарында медициналык кызмат көрсөтүүлөрдү алуу укугун жана камсыздандыруу статусун белгилеген документ болуп саналат.

Кыргыз Республикасынын Саламаттык сактоо жана социалдык өнүктүрүү министрлигине караштуу Милдеттүү медициналык камсыздандыруу фонду (ММК фонду) - бул саламаттык сактоо уюмдары тарабынан калкка көрсөтүлүүчү медициналык-санитардык жана фармацевтикалык кызматтар үчүн бир каналдуу каржылоону жүргүзүүчү, Кыргыз Республикасынын саламаттык сактоосун каржылоодо Бирдиктүү төлөөчү болуп эсептелет.

Жогоруда аталган Жобого киргизилген өзгөртүүлөргө ылайык, арыз ээси же анын өкүлү ММК полисин электрондук кызмат көрсөтүүлөрдүн Мамлекеттик порталы аркылуу сатып ала алат, бул калкты милдеттүү медициналык камсыздандыруу менен камтууну жогорулатууга мүмкүндүк берет. Натыйжада, республиканын калкы (милдеттүү медициналык камсыздандыруу менен камсыздандырылган категориядагы адам катары) медициналык кызматтарга жеткиликтүү болушат жана жеңилдетилген шарттарда дары-дармектерди сатып алууга мүмкүнчүлүк алышат.

Бүгүнкү күндө Кыргыз Республикасында калкты милдеттүү медициналык камсыздандыруу менен камтуунун орточо көрсөткүчү 70 % дан ашпайт, ал эми башка өлкөлөрдө бул көрсөткүч дээрлик 90-95 % га жетет.

Ошол эле учурда, ММК фонду тарабынан жарандарга жана юридикалык жактарга көрсөтүлүүчү мамлекеттик кызматтардын сапатын жана жеткиликтүүлүгүн жогорулатуу максатында, долбоор менен Кыргыз Республикасынын Өкмөтүнүн 2014-жылдын 3-июнундагы № 303 токтому менен бекитилген Аткаруу бийлигинин органдары, алардын түзүмдүк бөлүнүштөрү жана ведомстволук мекемелери тарабынан жеке жана юридикалык жактарга берилүүчү мамлекеттик кызмат көрсөтүүлөрдүн стандарттарына (Стандарттар) Өкмөттүн 2012-жылдын 3-сентябрындагы №603 токтому менен бекитилген Мамлекеттик жана муниципалдык кызмат көрсөтүүнүн стандарттарын иштеп чыгуу боюнча нускаманын (Нускама) талаптарын сактоо менен өзгөртүүлөр киргизилүүдө.

Стандарттын 3-бөлүмүнүн 1-главасында:

1). 1-пунктта «милдеттүү медициналык камсыздандыруу» деген сөздөрдүн алдына «Кыргыз Республикасында милдеттүү медициналык камсыздандырууга өз алдынча төгүм төлөгөн адамдар үчүн» деген сөздөр менен толуктоо сунушталат.

Өзгөртүүлөрдү киргизүүнүн максаты «Кыргыз Республикасында милдеттүү медициналык камсыздандырууга өз алдынча төгүмдөрдү төлөгөн адамдар үчүн ММК полисин тариздөө жана берүү боюнча» мамлекеттик кызматтын аталышын ММК полиси жөнүндө жобого тиркелген ММК полисинин наркын эсептөө методикасына ылайык келтирүү болуп эсептелет. Бул Методика төмөнкүлөр үчүн ММК полисинин наркын эсептөөнү карайт:

- Кыргыз Республикасынын жарандары үчүн;

- чет элдик жарандар жана жарандыгы жок адамдар үчүн.

Методика милдеттүү медициналык камсыздандыруу полисин сатып алган учурдан тартып, адам тарабынан өз алдынча милдеттүү медициналык камсыздандырууга төлөнүүчү төгүмдүн өлчөмүн аныктайт.

ММК полисин тариздөө жана берүү саламаттык сактоо уюмунун же ММК фондунун аймактык башкармалыгынын жооптуу адамы тарабынан ММК фондунун «ММК полиси» маалымат базасын пайдалануу менен ишке ашырылат. Ошондой эле ММК полисин Кыргыз Республикасынын Электрондук кызмат көрсөтүүлөрдүн мамлекеттик порталы аркылуу тариздөө мүмкүнчүлүгү белгиленди.

Ошентип, ММК Полисин тариздөө жана берүү электрондук түрдө жүргүзүлөт, бул кандайдыр-бир чыгымдарга алып келбейт.

2). 2-пунктта ММК фондунун аталышын Кыргыз Республикасынын Өкмөтүнүн 2021-жылдын 10-мартындагы № 88 «Кыргыз Республикасынын Саламаттык сактоо жана социалдык өнүктүрүү министрлиги жөнүндө» токтомуна ылайык келтирүү сунушталган. Кыргыз Республикасынын Өкмөтүнүн 2021-жылдын 10-мартындагы № 88 токтомуна тиркелген Кыргыз Республикасынын Саламаттык сактоо жана социалдык өнүктүрүү министрлигинин башкаруу схемасына ылайык ММК фонду жарандарды базалык мамлекеттик жана милдеттүү медициналык камсыздандыруу жаатында мамлекеттик саясатты ишке ашыруучу Кыргыз Республикасынын Саламаттык сактоо жана социалдык өнүктүрүү министрлигинин мамлекеттик мекемеси болуп эсептелет.

3). 5-пунктта ММК Полисин тариздөө жана берүү боюнча мамлекеттик кызматты керектөөчүлөрдүн чөйрөсүн көрсөтүү менен, Нускаманын 9-пунктунун талаптарын эске алуу менен, толуктоолорду киргизүү сунушталууда.

4). 6-пунктта «медициналык камсыздандыруу жаатындагы ыйгарым укуктуу мамлекеттик органдын» деген сөздөрду алып салуу, ал эми «жашаган (катталган) жери боюнча биринчи деңгээлдеги (мындан ары - ҮМБ/ҮДТ)» деген сөздөрдү «медициналык камсыздандыруу жаатындагы мамлекеттик мекемеге же Бирдиктүү төлөөчү системасында иштеген саламаттык сактоо уюмдарына (мындан ары - саламаттык сактоо уюмдары)» деген сөздөргө алмаштыруу сунушталат.

Кыргыз Республикасынын Өкмөтүнүн 2021-жылдын 11-мартындагы №89 «Кыргыз Республикасынын Өкмөтүнүн медициналык камсыздандыруу жаатындагы айрым чечимдерине өзгөртүүлөрдү киргизүү тууралуу» токтомуна ылайык Кыргыз Республикасынын Өкмөтүнүн 2012-жылдын 28-февралындагы № 151 «Милдеттүү медициналык камсыздандыруу полиси жөнүндө жобону бекитүү тууралуу» токтому менен бекитилген Милдеттүү медициналык камсыздандыруу полиси жөнүндө жобого өзгөртүүлөр киргизилген.

Көрсөтүлгөн Жобого киргизилген өзгөртүүлөргө ылайык, арыз ээси же анын өкүлү ММК фондунун аймактык башкармалыгына же Бирдиктүү төлөөчү системасында иштеген саламаттык сактоо уюмуна паспорт (ID-карта) менен тиешелүү арыз жазып кайрылуу аркылуу ММК Полисин ала алышат.

Учурда 256 саламаттык сактоо уюму ММК Фонду менен түзүлгөн келишимдин негизинде иштеп жатат.

5). 7-пунктта «кассасына» деген сөздү алып салуу сунушталат. ММК полиси жөнүндө жобонун 7-пунктуна ылайык (Кыргыз Республикасынын Өкмөтүнүн 2021-жылдын 11-мартындагы № 89 токтомунун редакциясына ылайык), ММК Полиси үчүн акы төлөө Бирдиктүү төлөөчү системасында иштеген саламаттык сактоо уюмдарынын кассасына накталай акча салуу аркылуу, почта байланышы, банктар аркылуу, ошондой эле накталай эмес түрдө Интернет-банкинг, мобилдик банкинг, электрондук капчыктар жана маалымат технологияларына жана электрондук каражаттарга негизделген төлөм системаларынын жардамы менен ишке ашырылышы мүмкүн.

6). 6 жана 9-пункттарда долбоор тарабынан киргизилген өзгөртүүлөргө ылайык редакцияга өзгөртүүлөр киргизилет.

7). Бирдей юридикалык күчкө ээ болгон ченемдик укуктук актылардагы карама-каршылыктарды четтетүү үчүн, ММК полиси жөнүндө жобонун 11-пунктуна ылайык келтирүү максатында, 7-пунктта «15» санын «5» санына алмаштыруу сунушталган.

8). Кыргыз Республикасынын Өкмөтүнүн 2017-жылдын 31-майындагы № 313 токтому менен бекитилген Кыргыз Республикасынын мыйзам алдындагы актыларынын долбоорлорун иштеп чыгуу боюнча нускаманын 44-пунктуна ылайык эгерде түзүмдүк элементтин колдонуудагы редакциясына киргизилүүчү өзгөртүүлөрдүн жана (же) толуктоолордун саны тексттин жарымынан ашыгын түзсө же болбосо айрым өзгөртүүлөрдү жана (же) толуктоолорду киргизүүнү баяндоо же кабылдоо үчүн техникалык жактан татаал болсо, ошондой эле мыйзам алдындагы актынын түзүмдүк элементтеринин тексттери мамлекеттик жана расмий тилдерде бирдей болуусун камсыздоо зарыл болгондо түзүмдүк элемент жаңы редакцияда баяндалат. Ушуну эске алып, айрым өзгөртүүлөрдүн киргизилишине, ошондой эле тексттин техникалык татаалдыгына байланыштуу 8-пунктту жаңы редакцияда баяндоо сунушталууда. Мындан тышкары, Стандарттын бул пункту Нускаманын 14-пунктунун 3-абзацынын жоболоруна ылайык келтирилген.

Ошентип, 8-пунктта ММК фондунун (жарандарды базалык мамлекеттик жана милдеттүү медициналык камсыздандыруу жаатындагы мамлекеттик саясатты ишке ашыруучу мамлекеттик мекеме деп аталган) жайгашкан жери жөнүндө маалыматты Стандарттын колдонуудагы жоболоруна окшош иштөө графигин жана түшкү тыныгууну көрсөтүү менен киргизүү сунушталат.

Учурда ММК фонду жогоруда аталган мамлекеттик кызматты Кыргыз Республикасынын Электрондук кызмат көрсөтүүлөрүнүн мамлекеттик порталы аркылуу көрсөтүү боюнча иш жүргүзүүдө.

Кыргыз Республикасынын Президентинин 2020-жылдын 17-декабрындагы ПЖ № 64 «Кыргыз Республикасынын мамлекеттик башкаруусуна санариптик технологияларды киргизүүнү активдештирүү боюнча кечиктирилгис чаралар жөнүндө» Жарлыгын, ошондой эле Кыргыз Республикасынын Президентинин 2021-жылдын 8-февралындагы ПЖ № 27 «Калкка мамлекеттик жана муниципалдык кызмат көрсөтүүлөрдүн жеткиликтүүлүгүн жана сапатын жогорулатуу боюнча мындан аркы чаралар жөнүндө» Жарлыгын ишке ашыруунун алкагында төмөнкүлөр белгиленди.

Биринчи Жарлык менен 2021-жылдын 1-мартына чейин «Түндүк» ведомстволор аралык электрондук өз ара аракеттенүү системасы аркылуу мамлекеттик (муниципалдык) органдардын санариптик өз ара аракеттенүүсү жана Мамлекеттик электрондук кызмат көрсөтүүлөр порталы аркылуу кызмат көрсөтүүлөрдүн административдик жол-жоболоруна толук реинжиниринг жүргүзүүнү, аларды электрондук форматка өткөрүүнү эске алып, мамлекеттик жана муниципалдык кызмат көрсөтүүнүн стандарттарына жана административдик регламенттерине өзгөртүүлөрдү киргизүү зарылдыгы бекемделген. «Түндүк» мамлекеттик ишканасы Жарлыктарды аткаруунун алкагында мамлекеттик жана муниципалдык кызматтардын Электрондук кызмат көрсөтүүлөрдүн мамлекеттик порталы аркылуу көрсөтүлүшүн, ошондой эле «Түндүк» ведомстволор аралык электрондук өз ара аракеттенүү системасы аркылуу мамлекеттик жана муниципалдык кызмат көрсөтүүдө өз ара аракеттенүүлөрүн эске алуу менен, мамлекеттик жана муниципалдык кызмат көрсөтүүлөрдүн стандарттарын өзгөртүү боюнча иш-аракеттердин алгоритмин иштеп чыкты.

Милдеттүү медициналык камсыздандыруу менен камтылбаган жарандардын медициналык жана башка кызматтарга жеткиликтүүлүгүн жакшыртуу, ошондой эле камсыздандыруу статусун алууну жөнөкөйлөтүү максатында, долбоор менен Кыргыз Республикасында электрондук форматта ММКга өз алдынча төгүмдөрдү төлөгөн адамдар үчүн ММК Полисин тариздөө жана берүү боюнча мамлекеттик кызмат көрсөтүү жаатында өзгөртүүлөрдү киргизүү сунушталат.

Мамлекеттик кызматты алуучулар ММК фонду тарабынан көрсөтүлүүчү мамлекеттик кызмат жөнүндө маалыматка Кыргыз Республикасынын Электрондук кызмат көрсөтүүлөрдүн мамлекеттик порталынан/ же аркылуу алышат.

9). Киргизилген редакциялык мүнөздөгү өзгөртүүлөрдөн тышкары, 9-пунктту төмөнкүдөй мазмундагы 8 жана 9-абзацтар менен толуктоо сунушталууда:

«- брошюралар, буклеттер;

- жарандарды кабыл алууда.».

Жогорудагы пункттарды толуктоо зарылдыгы, милдеттүү медициналык камсыздандыруу боюнча маалыматты жайылтуунун бир түрү ММК фонду тарабынан брошюраларды жана буклеттерди басып чыгаруу болуп саналат. ММК фондунун брошюраларында жана буклеттеринде бейтаптын укуктары жөнүндө маалыматтар жана башка зарыл болгон маалыматтар, анын ичинде ММК полиси жана аны алуу тартиби жөнүндө маалыматтар камтылган.

ММК фондунун брошюралары жана буклеттери ММК фонду менен келишим боюнча иштеген саламаттык сактоо уюмдарында (Бирдиктүү төлөөчү системасында), ошондой эле калк менен жолугушууларда таркатылат.

Ошондой эле 9-пункт 10-абзац менен толукталат. Кыргыз Республикасынын Электрондук кызмат көрсөтүүлөрүнүн мамлекеттик порталына ММК полисин тариздөө жана берүү кызматын киргизүү менен бир убакта ММК фонду тарабынан көрсөтүлүүчү кызмат жөнүндө маалымат киргизилет. Электрондук кызмат көрсөтүүлөрдүн мамлекеттик порталынын авторлошкон колдонуучулары жана сайтка кирүүчүлөр бул маалыматка жеткиликтүү болушат.

9). 10-пунктка сунушталган өзгөртүүлөргө ылайык редакциялык мүнөздөгү өзгөртүүлөр киргизилген. Ошондой эле, үчүнчү абзацта «Мамлекеттик жарандык кызмат жана муниципалдык кызмат жөнүндө» Кыргыз Республикасынын Мыйзамдын аталышына ылайык «Мамлекеттик кызмат жөнүндө» деген сөздөрдү «Мамлекеттик жарандык кызмат жана муниципалдык кызмат жөнүндө» деген сөздөргө алмаштыруу сунушталат.

10). 12-пункттун биринчи абзацында «наркын төлөгөндүгү тууралуу квитанцияны бериши керек» деген сөздөрдү «наркын төлөшү керек» деген сөздөргө алмаштыруу сунушталат.

ММК полисин алуу үчүн шарттардын бири Бирдиктүү төлөөчү системасында иштеген саламаттык сактоо уюмдарынын кассасына накталай акча салуу аркылуу, почта байланышы, банктар аркылуу, ошондой эле накталай эмес түрдө Интернет-банкинг, мобилдик банкинг, электрондук капчыктар жана маалымат технологияларына жана электрондук каражаттарга негизделген төлөм системаларынын жардамы менен анын наркын төлөө болуп эсептелет. Бул талап ММК полиси жөнүндө жобонун 7-пунктуна шайкеш келет.

11). 13 жана 15-пункттун 2-графасын жаңы редакцияда баяндоо сунушталат.

Кыргыз Республикасынын Президентинин 2020-жылдын 17-декабрындагы ПЖ № 64 «Кыргыз Республикасынын мамлекеттик башкаруусуна санариптик технологияларды киргизүүнү активдештирүү боюнча кечиктирилгис чаралар жөнүндө» Жарлыгы менен товарларды жана кызмат көрсөтүүлөрдү эсепке алуунун, көзөмөлдөөнүн инновациялык ыкмаларын колдонуу, мамлекеттик башкарууну оптималдаштыруу, Кыргыз Республикасынын жарандары жана ишкерлери үчүн мамлекеттик кызмат көрсөтүүлөрдү алуунун жол-жоболорун жөнөкөйлөтүү үчүн «Санарип Кыргызстан 2019-2023» санариптик трансформациялоо концепциясын киргизүүнү активдештирүү боюнча максаттар аныкталган.

Ошол эле мезгилде Кыргыз Республикасынын Президентинин Жарлыгы менен төмөнкү принциптер аныкталган:

- мамлекеттик/муниципалдык кызматты электрондук форматта көрсөтүүнүн артыкчылыгы;

«Түндүк» ведомстволор аралык электрондук өз ара аракеттенүү системасы аркылуу мамлекеттик (муниципалдык) органдардын ортосундагы маалыматтык өз ара аракеттенүүнүн алкагында мамлекеттик/муниципалдык кызмат көрсөтүү үчүн зарыл болгон маалыматтарды акысыз берүү жана алуу;

мамлекеттик (муниципалдык) органдарга барып мамлекеттик кызмат алуудан баш тартуу жана аларды калкты тейлөө борборлору аркылуу жана электрондук форматта берүүгө өтүү;

мамлекеттик (муниципалдык) органдарга барып мамлекеттик кызмат алуудан баш тартуу жана аларды калкты тейлөө борборлору аркылуу жана электрондук форматта берүүгө өтүү.

Ошентип, Кыргыз Республикасынын Электрондук кызмат көрсөтүүлөрүнүн мамлекеттик порталында «Саламаттык сактоо» бөлүмүндө «Милдеттүү медициналык камсыздандыруу полиси» кызматы киргизилген.

Электрондук кызмат көрсөтүүлөрдүн мамлекеттик порталына бул кызматты киргизүү арыз ээсине же анын өкүлүнө катуу формада ММК полисинин бланкын (карточкасын) берүү зарылчылыгын жок кылат.

Муну эске алуу менен, долбоор менен Кыргыз Республикасында жарандарга жана юридикалык жактарга көрсөтүлүүчү ММКга өз алдынча төгүм төлөгөн адамдар үчүн ММК полисин тариздөө жана берүү боюнча мамлекеттик кызматты акысыз көрсөтүү сунушталат.

Бүгүнкү күндө ММК полисин тариздөө жана берүү ММК фондунун аймактык башкармалыктарынын жана ММК фонду менен келишим боюнча иштеген саламаттык сактоо уюмдарынын жооптуу кызматкерлери тарабынан, алардын белгилүү бир функционалдык милдеттеринин алкагында ишке ашырылат, мунун өзү ММК полисин тариздөөгө кандайдыр-бир чыгымдарды талап кылбайт. Ошол эле учурда, жеке адамдар катуу формада ММК полисин алуу мүмкүнчүлүгүнө ээ.

Мындан тышкары, ММК Фондунда «ММК полиси» маалымат базасы бар, ага ылайык камсыздандырылган категориядагы адамдарды каттоо паспортто (eID-карта) көрсөтүлгөн алардын жеке идентификациялык номерине (ЖИН) ылайык жүргүзүлөт.

ЖИН жарандык абалдын актыларын каттоо кызматы тарабынан автоматташтырылган маалымат системасында төмөнкүлөргө ыйгарылат:

- Кыргыз Республикасынын жарандарына, анын ичинде жаңы төрөлгөн балдарга, жашы жете элек балдарга;

- чет элдик жарандарга, анын ичинде жаңы төрөлгөн балдарга, жашы жете элек балдарга.

ММК фондунун расмий сайтында «ММК статусу» бөлүмүндө, жогоруда аталган категориядагы жарандар ЖИН кодун киргизүү менен   
ММК боюнча статусун текшерүүгө укуктуу.

Ошентип долбоор менен ММК полисин тариздөө жана берүү кызматы акысыз негизде көрсөтүлө тургандыгын белгилөө сунушталат. Ошол эле мезгилде ММК полисин сатып алуу ММК полиси жөнүндө жобого тиркелген ММК полисин эсептөө методикасына ылайык наркы эсептелип, акы төлөнүүчү негизде ишке ашырылат.

12). 16-пункттун 2-графасынын 5-абзацын жаңы редакцияда баяндоо сунушталууда. Жогоруда белгиленгендей, ММК полиси жөнүндө жобонун 7-пункту менен (Кыргыз Республикасынын Өкмөтүнүн 2021-жылдын 11-мартындагы № 89 токтомунун редакциясына ылайык) ММК Полиси үчүн акы төлөө Бирдиктүү төлөөчү системасында иштеген саламаттык сактоо уюмдарынын кассасына накталай акча салуу аркылуу, почта байланышы, банктар аркылуу, ошондой эле накталай эмес түрдө Интернет-банкинг, мобилдик банкинг, электрондук капчыктар жана маалымат технологияларына жана электрондук каражаттарга негизделген төлөм системаларынын жардамы менен ишке ашырылышы мүмкүн экендиги белгиленген.

Бул жагдайды эске алганда, кириштөө ордеринин квитанциясынын болушу талап кылынбайт, бирок төлөмдүн түрүн колдонууга жараша ММК Полиси үчүн төлөмдү ырастоочу кандай гана документ болбосун талап кылынат.

13). 17-пункттун 2-графасына ММК фондунун аталышына байланыштуу редакциялык мүнөздөгү өзгөртүүлөр киргизилет. Мындан тышкары, «Жарандардын кайрылууларын кароонун тартиби жөнүндө» Кыргыз Республикасынын Мыйзамынын 8-беренесинин 2-бөлүгүнө ылайык 6-аблзацта «14» деген сандан кийин «жумуш» деген сөз менен толуктоо сунушталат.

14). Кыргыз Республикасынын Өкмөтүнүн 2012-жылдын 3-сентябрындагы № 603 «Мамлекеттик жана муниципалдык кызмат көрсөтүүлөрдүн типтүү стандарты жөнүндө» токтому менен бекитилген Мамлекеттик жана муниципалдык кызмат көрсөтүүлөрдүн типтүү стандартынын талаптарын сактоо максатында, долбоор менен III бөлүмдүн 1-главасын 18-пункт менен толуктоо сунушталат.

Жогоруда аталган пункт «Кыргыз Республикасында милдеттүү медициналык камсыздандыруу боюнча өз алдынча төгүм төлөгөн жактар ​​үчүн милдеттүү медициналык камсыздандыруу полисин тариздөө жана берүү» мамлекеттик кызматынын стандартын кайра карап чыгуунун мезгилдүүлүгүн карайт.

**3. Мүмкүн болуучу социалдык, экономикалык, укуктук, укук коргоочулук, гендердик, экологиялык, коррупциялык кесепеттердин божомолу**

Кыргыз Республикасынын Министрлер Кабинетинин ушул токтом долбоорун кабыл алуу социалдык, экономикалык, укуктук, укук коргоочулук, гендердик, экологиялык, коррупциялык, терс кесепеттерге алып келбейт.

**4. Коомдук талкуунун жыйынтыктары жөнүндө маалымат**

«Кыргыз Республикасынын ченемдик укуктук актылары жөнүндө» Кыргыз Республикасынын Мыйзамынын 22-беренесине ылайык Кыргыз Республикасынын Министрлер Кабинетинин ушул токтом долбоору коомдук талкуудан өтүү үчүн 2021-жылдын «\_\_\_\_»\_\_\_\_\_\_\_\_Кыргыз Республикасынын Министрлер Кабинетинин расмий сайтында жайгаштырылды.

Ошол эле мезгилде Кыргыз Республикасынын Өкмөтүнүн 2020-жылдын 17-августундагы № 277-б буйругунун талаптарына ылайык Кыргыз Республикасынын Министрлер Кабинетинин ушул токтом долбоору 2021-жылдын «\_\_\_\_»\_\_\_\_\_\_\_\_Кыргыз Республикасынын ченемдик укуктук актыларынын долбоорлорун коомдук талкуулоонун бирдиктүү порталында жайгаштырылды.

Коомдук талкуунун жыйынтыгы боюнча сунуштар жана сын-пикирлер келип түшкөн жок.

**5. Долбоордун мыйзамдарга шайкеш келишине талдоо жүргүзүү**

Берилген долбоор колдонуудагы мыйзамдардын, ошондой эле Кыргыз Республикасы катышуучусу болгон, белгиленген тартипте күчүнө кирген эл аралык келишимдердин ченемдерине карама-каршы келбейт.

**6. Каржылоонун зарылдыгы жөнүндө маалымат**

Кыргыз Республикасынын Министрлер Кабинетинин ушул токтом долбоорун кабыл алуу республикалык бюджеттен кошумча финансылык чыгымдарга алып келбейт.

**7. Жөнгө салуучулук таасирин талдоо жөнүндө маалымат**  Сунушталып жаткан токтом долбоорунун жөнгө салуучу таасирин талдоо талап кылынбайт, анткени ал ишкердик ишмердикти жөнгө салууга багытталбаган.

**Министр А.С. Бейшеналиев**